Sest teatavasti on  kõik ökotoit ju välismaa oma ja üldse puhas sohk ja miks ma ei toeta kodumaist põllumajandust (ma kohe tunnen, kuidas kõik Eesti kohvi- ja viinamarjakasvatajad minu pärast pankrotti lähevad. Jah, on küll häbi).  Ja teatavasti on autovältimine ja ühistranspordi ja kondiauru pooldamine silmakirjatsemine, sest mida peavad tegema need vaesed maainimesed, kes ilma autota kuhugi liikuma ei pääse? Täiesti ilmselt toetaks see, kui ma linnasüdames iga jumala päev takso võtaks, ühistranspordi arengut maal. Sellest, et ma majanduskasvult vaiba jalge alt tõmban, ma üldse ei räägigi.  Ja mingite ausate firmade eelistamine on üldse naerukoht, sest nad värdjad kõik ju  valetavad kogu aeg. Selge ju, et firma, mis on juba korra orjapidamisega vahele jäänud, on vähemalt aus, erinevalt neist Fair Trade'i molkustest, kes nagunii kõik orje peavad, aga alatult ja salaja. Sest iga normaalne firma peab ju igal võimalusel orje.